Marian Kotleba

Vzdelanie a začiatky kariéry

Absolvoval Strednú priemyselnú školu Jozefa Murgaša v Banskej Bystrici, následne pokračoval v štúdiu na Prírodovedeckej fakulte Univerzity Mateja Bela v Banskej Bystrici, kde získal diplom v odbore pedagogika. V roku 2013 ukončil štúdium ekonómie na Ekonomickej fakulte Univerzity Mateja Bela, kde získal titul inžinier ekonómie.
Vyučoval na Športovom gymnáziu v Banskej Bystrici, neskôr bol preradený za správcu informačnej siete.

Začiatky politickej kariéry

V roku 2003 sa stal vodcom Slovenskej pospolitosti. Funkciu zastával do roku 2007. Dňa 14. marca 2009 bol políciou zaistený a predvedený na výsluch kvôli propagácii fašizmu a hesiel používaných za Slovenského štátu. 
Vo voľbách do VÚC v roku 2009 Marian Kotleba kandidoval na post predsedu Banskobystrického samosprávneho kraja. Ako nezávislý kandidát získal štvrté miesto s 13 629 hlasmi (10,03 %). Do druhého kola nepostúpil. V komunálnych voľbých v roku 2010 získal v 7. banskobystrickom obvode 1 050 hlasov čím sa stal 2. náhradníkom, tesne za Martinom Klusom.
V parlamentných voľbách v roku 2012 jeho strana ĽS NS získala 1,58 % hlasov a nedostala sa do parlamentu.

Regionálne voľby 2013

Vo voľbách do VÚC v roku 2013 postúpil Marián Kotleba do 2. kola volieb predsedu Banskobystrického samosprávneho kraja so ziskom 21,30 % platných hlasov, dovtedajší župan Vladimír Maňka získal prvé miesto. V 2. kole bol zvolený za predsedu Banskobystrického samosprávneho kraja so ziskom 71 397 (55,53 %) platných hlasov.
V rovnakých voľbách kandidoval tiež na poslanca. Získal 8678 hlasov, čo bol druhý najlepší výsledok na Slovensku, viac dostal iba József Nagy v Trnavskom kraji.

Župan Banskobystrického kraja a situácia v kraji

Po zvolení Kotlebu za župana banskobystrického VÚC bolo odložené jeho uvedenie do úradu, lebo viacerí poslanci požiadali o odklad aktu poslaneckého sľubu z praktických príčin. Inaugurácia prebehla 20. decembra 2013, zúčastnilo sa jej viacero Kotlebových podporovateľov. Pred vstupom do sály stáli dvaja muži v straníckych tričkách a selektívne vpúšťali ľudí. Tlačovú konferenciu zvolal v januári po audite.

Rušenie dotácií

V strede júla 2015 sa Štúdio tanca (v zriaďovateľskej pôsobnosti kraja) dozvedelo, že predseda BBSK Kotleba ako zriaďovateľ nepodpísal prijatie grantu od Ministerstva kultúry vo výške 20 000 €. Jediné oficiálne vyjadrenie od župného úradu pre RTVS znelo: „Podpísanie, respektíve nepodpísanie dotačných zmlúv je v plnej kompetencii Mariana Kotlebu. Pri posudzovaní hodnotí nielen finančné, ale aj morálne aspekty predkladaných projektov.“ Štúdio tanca tak bolo nútené zrušiť 11. ročník medzinárodného tanečného festivalu Dni tanca, podľa vyjadrenia súboru je „bytostne ohrozená aj samotná prevádzka divadla“. V septembri 2015 zrušil dotáciu projektu Stop extrémizmu pre Bábkové divadlo na rázcestí (tiež v zriaďovateľskej pôsobnosti kraja). Podporu obom divadlám vyjadrilo aj Slovenské národné divadlo, ktoré na 24. októbra naplánovalo v spolupráci s Nadáciou otvorenej spoločnosti benefinčné predstavenie a zároveň vydalo vyhlásenie
Znepokojenie nad situáciou v Banskobystrickom samosprávnom kraji. Okrem iného v ňom úvádza: „Divadelná tvorba sa dostáva do područia župana Mariana Kotlebu, ktorý mocenským spôsobom – 26 rokov od nastolenia demokracie – zasahuje do tvorby umeleckých inštitúcií. Sloboda prejavu, a teda aj sloboda divadelnej tvorby, je pritom zaručená Ústavou SR. Myslíme si, že zmyslom grantového systému je prispievať k slobode prejavuje a vytvárať priestor na prezentáciu širokého spektra tvorby, ktorá reflektuje našu súčasnosť, problémy tohto sveta a prináša rôznorodé umelecké výpovede.“Pre úplnosť je potrebné dodať, že na činnosť dostáva Divadlo Štúdio tanca okrem zákonom stanovených platieb na mzdové a prevádzkové náklady z rozpočtu VÚC aj dotácie z Ministerstva kultúry SR. V roku 2015 dosiahla výška týchto mimoriadnych dotácií sumu prevyšujúcu 50-tisíc eur.

Krajské pomery

Vo februári 2015 bol Kotleba kritizovaný za pomery v kraji: Kotlebova manželka Frederika Kotlebová nastúpila ako 19-ročná do Banskobystrickej regionálnej správe ciest na miesto referenta pre oznamovanie protispoločenskej činnosti (korupcie), kde už však toho času nepôsobí. Kotlebov brat Martin Kotleba bol finančným riaditeľom tejto organizácie vo vlastníctve kraja. Zároveň bol kritizovaný, že z výplat zamestnanocov vyberá dvadsiatky na svoje účely. Zbierkou má financovať kúpu bagra „Za účelom zjednania nápravy [údajne ilegálnej rómskej osady sa Kotleba] rozhodol kúpiť pásový bager strednej triedy“. V septembri 2015 mimovládna organizácia Watch BBSK zverejnila svoj prieskum starostov kraja. Tridsať starostov odpovedalo v priemere udelili Kotlebovi známku 4,46. Najhoršie známky dostalo riešenie rómskej otázky a znižovanie nezamestnanosti. Podľa Ingrid Kosovej z Watch BBSK: „najväčším problémom vedenia župy je to, že rozhodujú podľa osobnej ideológie, nie podľa demokratických princípov, ku ktorým sa Slovensko hlási.“ Podľa prieskumu Transparency International Slovensko zverejnenom v septembri 2017 sa Banskobystrický samosprávny kraj uskutočnil so známkou C+ na piatom mieste rebríčka transparentnosti samosprávnych krajov. Zaznamenal najväčší medziročný pokles, v predošlých rebríčkoch sa umiestňoval na prvom mieste.

Nápisy na budove úradu BBSK

29. augusta 2014 v deň osláv 70. výročia Slovenského národného povstania vyvesil Marian Kotleba na sídlo Banskobystrického samosprávneho kraja na Námestí SNP veľký transparent s textom „Yankees go home! Stop NATO!“ V roku 2015 zas na úrad vyvesil dve čierne vlajky.

Krajské voľby 2017

Kandidatúru na župana v novembrových krajských voľbách Kotleba oznámil 31. augusta 2017. Protikandidáti Ján Lunter, Martin Klus a Stanislav Mičev sa však dohodli, že do boja s kotlebom zasiahne ten z nich čo bude mať najvyššie šance. V uvedenom kontexte však paradoxne vyznievajú vyjadrenia jednotlivých kandidátov. Ján Lunter cez svojho syna Ondreja odpovedal prostredníctvom médií nasledovne: „Teraz to nie je užitočný signál pre voliča. Nepovažujeme to v tejto chvíli za dôležité, prvoradé sú riešenia, ktoré prinesú úžitok obyvateľom kraja.“ Igor Kašper rovnako cez médiá: „Teraz si verím, že zaujmem ľudí viac ako Marian Kotleba, a robím pre to všetko. Ak v tejto chvíli tvrdím, že sa kandidatúry nevzdám, neznamená to, že nakoniec neurobím správne rozhodnutie.“
Vo voľbách získal 47 502 hlasov (23,24 %) do županskej pozície. Kandidát Ján Lunter získal 99 169 (48,53 %) a bol zvolený za predsedu Banskobystrického kraja. V predošlých voľbách Kotleba v druhom kole získal 71 397 hlasov. V banskobystrickom mestskom obvode ho krúžkovalo sedem tisíc voličov, v minulých voľbách to bolo deväť tisíc. Kotleba sa však stal krajským poslancom, okrem Milan Uhríka jediným celoslovensky za svoju stranu.
Svoj úrad odovzdal 4. decembra 2017 počas zasadania krajského zastupiteľstva v Rimavskej Sobote. Pri odovzdávaní úradu prístup novinárom opäť blokovala súkromná ochranka. Kotleba sa s novým županom, Jánom Lunterom stretol až tesne pred inauguráciou. Stretnutie mu prikazuje zákon.

Kritika Kotlebu

Je označovaný za extrémistu, hoci za trestné činy extrémizmu (podľa § 140a, Trestného zákona) nebol nikdy právoplatne odsúdený. Jeho názory zahŕňajú oslavovanie Jozefa Tisa, Slovenského štátu, negatívne sa vymedzil voči Rómom,  Slovenskému národnému povstaniu, NATO, politike Spojených štátov a Európskej únie. Podľa Hospodárskych novín je diskutabilný aj jeho postoj voči holokaustu. Za neonacistu ho označilo BBC a The Economist.

Obvinenia z trestných činov

Pri stretnutí v Bratislave, ktoré oslavovalo 70. výročie založenia Slovenského štátu, v prejave povedal: „vyskúšajme si teraz demokraciu v praxi“ a zakričal „Na stráž!“. Po incidente ho zadržala polícia. Bol stíhaný na slobode a obvinený z trestného činu podpory a propagácie skupín smerujúcich k potláčaniu základných práv a slobôd. Okresná prokuratúra Bratislava I. toto trestné stíhanie zastavila 16. júna 2009.
Pri volebnej kampani za banskobystrického župana uverejnil vo svojom letáku, že „odstráni nespravodlivé zvýhodňovanie nielen cigánskych parazitov“. Prokurátor naňho podal obžalobu za prečin hanobenia národa, rasy a presvedčenia. Okresný súd v Banskej Bystrici stíhanie zastavil z dôvodu neodôvodnenej obžaloby. Po odvolaní prokuratúry zastavenie trestného stíhania potvrdil Odvolací senát Krajského súdu v Banskej Bystrici. 20. júla 2017 polícia obvinila Kotlebu z prejavu sympatií k hnutiu smerujúcemu k potlačeniu práv a slobôd za použitie šekov v hodnote 1488 eur. Čísla 14 a 88 odkazujú na nacistickú symboliku.